הוועדה המסדרת, כנסת 23, פרוטוקול מספר 11, 2020-04-07 14:30

יזהר שי: אני פותח את ישיבת הוועדה המסדרת.

יזהר שי: על סדר-היום: ביטול ישיבת הכנסת ושינוי שעות פתיחת ישיבה.

יזהר שי: התבקשתי על-ידי יושב ראש הכנסת, חבר הכנסת בנימין גנץ, להעמיד על סדר יומה של הוועדה את בקשותיו בהתאם לסעיף 19(א)(1) לתקנון הכנסת.

יזהר שי: לא לקיים את ישיבת הכנסת ביום שני, י"ט בניסן, התש"ף, ה-13 באפריל 2020, חול המועד פסח.

יזהר שי: לשנות ולהקדים את שעת הפתיחה של ישיבת הכנסת ביום שני, כ"ו בניסן, התש"ף, 20 באפריל 2020, ערב יום הזיכרון לשואה ולגבורה לשעה 11:00 לפני הצהריים.

מתן כהנא: אני אבקש התייעצות סיעתית.

יזהר שי: אני אבקש ממך לבטל כי אחרת אנחנו יוצאים להפסקה של חמש דקות.

יזהר שי: יירשם שחבר הכנסת כהנא ויתר על ההתייעצות.

יזהר שי: בואו נצביע.

אלכס קושניר: למה עושים את זה?

יזהר שי: אני אגיד ואחרי זה ירדנה תיתן את התשובה המקצועית.

יזהר שי: ככל שאני מבין, אין כרגע נושאים על הפרק ליום שני הקרוב שמצדיקים את כינוס המשכן עם כל העובדים וכל האנשים שמסביב.

יזהר שי: אני כן מעביר פה את בקשתו של יושב ראש הכנסת להודיע שהוא שומר לעצמו את הזכות לבקש את התכנסות הוועדה המסדרת ביום ראשון, אם יש נושאים על הפרק בנושא הקורונה, אם קמה ממשלה או דברים כאלה.

אלכס קושניר: אי אפשר לפני יום שני?

יזהר שי: ברגע שהחלטנו פה, אי-אפשר לכנס.

אלכס קושניר: ואם ביום שני מחליטים שלא, זה אומר שאין דברים אחרים בכנסת?

ירדנה מלר הורוביץ: שנים ארוכות בחול המועד אנחנו לא עובדים.

אלכס קושניר: לא מתוכננת מליאה או משהו כזה?

אלכס קושניר: ומה עם נאומים בני דקה?

ירדנה מלר הורוביץ: אנחנו עכשיו בתקופה מאוד מיוחדת.

ירדנה מלר הורוביץ: היתה מערכת בחירות, נפתחה הכנסת ה-23 ולא נקבע מועד לפגרה.

ירדנה מלר הורוביץ: זאת אומרת, שאנחנו עדיין עכשיו במושב כנסת.

ירדנה מלר הורוביץ: היועצת המשפטית את רוצה?

ארבל אסטרחן: לא.

ירדנה מלר הורוביץ: את ערב החג, הימים שלא נמנים על המועדים שבהם לא עובדים, ביטלנו בישיבה הקודמת.

ירדנה מלר הורוביץ: נותר יום שני בחול המועד פסח.

ירדנה מלר הורוביץ: בחול המועד אנחנו שנים ארוכות לא עובדות.

ירדנה מלר הורוביץ: אספר לכם שבכנסת ה-17, כשהיתה צריכה להתכונן ממשלתו של אולמרט נפל על-פי החוק שצריך היה לקיים את זה בחול המועד.

ירדנה מלר הורוביץ: בעקבות זאת שינו את החוק, אם נופל באחד מימי המועדים, תתקיים הישיבה ביום הקרוב שלאחר מכן.

ירדנה מלר הורוביץ: כך עשינו כשהתכנסה הכנסת ה-22 וכך עשינו כשהתכנסה הכנסת ה-23.

יזהר שי: כדי להבהיר על מה אנחנו מצביעים: ברגע שהצבענו פה, אין ישיבת כנסת ביום שני הבא, אלא אם כן יושב ראש הכנסת יבקש מהוועדה המסדרת להגיע ביום ראשון הבא.

מתן כהנא: ביום ראשון, ואז אנחנו יכולים להחליט שביום שני כן תהיה ישיבה.

ירדנה מלר הורוביץ: הוא יכול להחליט גם שביום ראשון תהיה ישיבה.

יזהר שי: החלטה דרמטית.

ירדנה מלר הורוביץ: כרגע, בגלל שאין פגרה ואנחנו במושב, הישיבה הקרובה תהיה ביום שני, 20 באפריל, כ"ו בניסן.

ירדנה מלר הורוביץ: מכיוון שבאותו יום יחול ערב יום הזיכרון לשואה ולגבורה, אנחנו הקדמנו את זה לשעה 11:00.

יזהר שי: אני אבקש מכם להצביע.

יזהר שי: מי בעד?

יזהר שי: מי נגד?

יזהר שי: הצבעה בעד – רוב נגד – אין נמנעים - אין

יזהר שי: ההצעה התקבלה.